Մեր առաջին հանդիպումը շատ տպավորիչ էր։ Սամվելը բարձրահասակ էր, թիկնեղ, ատլետիկ կազմվածքով ու շատ գեղեցիկ էր։ Նրա հայացքում ինչ-որ յուրահատուկ բան կար՝ ուժեղ, ազնիվ, տիրական, վստահելի, որ անմիջապես գրավում էր։ Նա ժամանակից շուտ էր հասունացել, տակավին երիտասարդ՝ ինքնուրույն տղամարդ էր, որից բոլորը ակնածում էին, որի կարծիքը հաշվի էին առնում։ Հարազատները պատմում էին, որ Սամվելը մանկուց էլ տարբերվել է հասակակիցներից, եղել է համարձակ, սկզբունքային, անզիջում։ Անարդարություն չի հանդուրժել։ Որտեղ մի թույլ, մի անպաշտպան՝ Սամվելը հայտնվել է կողքին։ 15 տարեկանում սպորտի վարպետ է դարձել, հետո ընդունվել է ֆիզիկական կուլտուրայի ինստիտուտ։ Սամվելը յոթ տարի անընդմեջ եղել է Հայաստանի չեմպիոն, Խորհրդային Միության հավաքականի անդամ։